በቦሌ አያት ከ6ሺ 500 በላይ የ40/60 የጋራ መኖሪያ ቤቶች ግንባታ ሊጀመር ነው
– በአዲስ አበባ ከተማ በሚገኙ ሰባት ነባር ሳይቶች ላይ ከ 6 ሺህ በላይ የ40/60 ፕሮግራም የጋራ መኖሪያ ቤቶች ግንባታ በመከናወን ላይ ነው። የ40/60 ቤቶች የባለ 7፣ 9 እና 12 ወለል ከፍታ ያላቸው ቤቶችን የሚያጠቃልል ሲሆን፤ በአዲስ አበባ በሰንጋተራ፣ ክራውን፣ አስኮ ፣ እህል ንግድና ቦሌ ቡልቡላ አካባቢ ነው ግንባታቸው በመከናወን ላይ የሚገኘው። በ45 የአንደኛ ደረጃ ኮንትራክተሮች እና በስድስት አማካሪዎች በመከናወን ላይ ያለው የጋራ መኖሪያ ቤቶች ግንባታ፤ በ2005 ዓ.ም ማብቂያ ላይ የተጀመሩትን የሰንጋ ተራና የክራውን ሳይቶች አፈፃፀም ከ45 እና 42 በመቶ በላይ አድርሰዋል። በእነዚህ የተለያዩ ሳይቶች እየተከናወነ ያለው የግንባታ ሂደትም በጥሩ ሁኔታ ላይ እንደሚገኝም ነው ለመታዘብ  የተቻለው። ለአብነትም በሰንጋ ተራ በሚገኘው ሳይት ባለ 12 ወለል የሆኑ 5 በሎኮች እየተገነቡ ሲሆን፤ አፈፃፀማቸውም ከ45 በመቶ በላይ ሲሆን፤ በክራውን ሳይትም ባለ 9 ወለል የሆኑ 12 ብሎኮች አፈፃፀማቸው 42 በመቶ መድረሱ ተገልጿል። በተለይም በክራውን ሳይት እንደ ፕሪካስት ያሉ የግብዓት እጥረቶች ከተፈቱ እና የሀይል መቆራረጥ ከተቀረፈ እየተገነቡ ያሉ ቤቶችን እስከ ሀምሌ ማብቂያ ለማጠናቀቅ እንደሚቻል ነው የተመለከተው። በተመሳሳይ በቦሌ ቡልቡላ በ28 ብሎኮች ቁጥራቸው ከ2ሺ 140 በላይ ቤቶችን ለመገንባት የቁፋሮና የመሰረት ማውጣት ስራዎች በመከናወን ላይ ይገኛሉ። የአዲስ አበባ ከተማ አስተዳደር የቁጠባ ቤቶች ልማት ኢንተርፕራይዝ የተጀመሩ የ40/60 የጋራ መኖሪያ ቤቶች ግንባታን ከማፋጠን ጎን ለጎን በቅርቡ በቦሌ አያት ከ 6ሺ 500 እስከ 8ሺ 000 የሚደርሱ ቤቶች ግንባታን ለመጀመር በዝግጅት ላይ ነኝ ብሏል።